**Adulmec foșninda-nverzire...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adulmec foșninda-nverzire

ce vântu-o-nfioară prin luncă;

Mi-e pleoapa o rană adâncă,

străpunsă de-a ierbii trezire.

Miroase a pace și-a mentă,

a drum șerpuit prin urzeală;

Își varsă amurgul de ceară

umbroasa răcoare latentă.

Se-nclină de vânt sălcii suave,

sub trene de plete curgânde,

ce-așteptă un semn să inunde

bătrâne și triste epave.

Și simt cum Danubiul mă-mbie

și-ascunde străfunduri solare;

Mă-ncearc-o lăuntrică boare

și-mi zboară tăceri - păpădie...